PÁLYÁZATI FELHÍVÁS
a Városi Termelői Piacon található 1. számú üzlethelyiség bérletére

Körösladány Város Önkormányzatának Képviselő-testülete pályázatot hirdet a Városi Termelői Piac épületében található 1. számú üzlethelyiség és a hozzá tartozó raktárhelyiség bérletére és üzemeltetésére.

A pályázati eljárásban előbérleti jog senkit nem illet meg.

A bérbe adandó ingatlan

A Városi Termelői Piac épületében található, piac felőli 1. számú üzlethelyiség: 23,62 m², a hozzá tartozó raktárhelyiség: 12,81 m².

A helyiség kereskedelmi, vendéglátó vagy egyéb, a helyiség rendeltetésével és a Városi Termelői Piac működésével összeegyeztethető tevékenység céljára vehető bérbe.

A bérlet időtartama

A bérleti jogviszony 3 éves határozott időtartamra jön létre.

A bérleti jogviszony lejártát követő további hasznosításról a Képviselő-testület külön dönt.

Bérleti díj

A pályázaton megajánlható havi bérleti díj legalacsonyabb összege: 37.500.- Ft + ÁFA/hó.

A pályázó ennél magasabb havi bérleti díj megfizetésére tehet ajánlatot.

A bérleti díj a bérleti jogviszony fennállása alatt minden évben egy alkalommal, a Központi Statisztikai Hivatal által közzétett, előző naptári évre vonatkozó éves átlagos fogyasztóiár-index mértékével automatikusan emelkedik, külön szerződésmódosítás nélkül.

Negatív fogyasztóiár-index esetén a bérleti díj összege nem csökken.

A bérleti díjat a bérlő Körösladány Város Önkormányzata által kiállított számla alapján, havonta, minden hónap 15. napjáig köteles megfizetni.

Közüzemi költségek

A bérleti díj nem tartalmazza a közüzemi költségeket. Az üzlethelyiség használata során felmerülő villamosenergia-, víz- és egyéb közüzemi költségeket a bérlő a tényleges fogyasztás, külön mérés, illetve leolvasás alapján köteles megfizetni.
Amennyiben valamely közüzemi szolgáltatás tekintetében a bérlő közvetlenül nem tud szerződést kötni a szolgáltatóval, annak költségét Körösladány Város Önkormányzata a tényleges fogyasztás alapján továbbszámlázza.

Az üzemeltetés feltételei

A bérlő köteles: 
· a folytatni kívánt tevékenységhez szükséges valamennyi hatósági engedélyt, bejelentést és egyéb jogosultságot saját költségén beszerezni;
· az üzlethelyiséget és a hozzá tartozó raktárhelyiséget rendeltetésszerűen használni;
	az ingatlan állagát megóvni;
· az üzlet működtetéséhez szükséges berendezéseket és felszereléseket saját költségén biztosítani;
· az üzlethelyiséget és annak közvetlen környezetét tisztán, rendezett állapotban tartani;
· a piaci napokon – csütörtökön és szombaton – az üzlet nyitvatartását biztosítani.

A bérlő a piaci napokon kívül is nyitva tarthat a vonatkozó jogszabályok és egyéb előírások betartása mellett.

A pályázatban megjelölt tevékenységi kör a bérleti jogviszony fennállása alatt csak a bérbeadó előzetes írásbeli hozzájárulásával változtatható meg.

A bérleti jogviszony megszűnése vagy megszüntetése esetén a bérlő az üzlethelyiséget és a raktárhelyiséget kiürítve, rendeltetésszerű használatra alkalmas, legalább az átvételkori állapotnak megfelelő állapotban köteles az Önkormányzat birtokába visszaadni, figyelembe véve a rendeltetésszerű használatból eredő természetes elhasználódást.

Kaució

A nyertes pályázó a bérleti szerződés megkötésekor két havi bérleti díjnak megfelelő összegű óvadékot (kauciót) köteles megfizetni.

A bérleti szerződés megkötésének és az üzlethelyiség birtokbaadásának feltétele a kaució és az első havi – szükség esetén időarányos – bérleti díj megfizetése.

A pályázat tartalma

A pályázatnak tartalmaznia kell:

· a pályázó nevét, lakcímét/székhelyét és elérhetőségét, valamint vállalkozó vagy gazdasági társaság esetén annak azonosító adatait;
· a pályázó korábbi kereskedelmi, vendéglátóipari vagy egyéb vállalkozói tevékenységének rövid bemutatását;
· az üzlethelyiségben folytatni kívánt tevékenység bemutatását;
· az üzemeltetéssel kapcsolatos terveket, elképzeléseket;
· a tervezett nyitvatartási időt;
· a pályázó által megajánlott havi bérleti díj összegét, amely nem lehet kevesebb 37.500.- Ft + ÁFA/hó összegnél;
· nyilatkozatot a két havi bérleti díjnak megfelelő kaució megfizetésének vállalásáról;
· nyilatkozatot a közüzemi költségek tényleges fogyasztás, külön mérés, illetve leolvasás alapján történő megfizetésének vállalásáról;
· nyilatkozatot a pályázati felhívásban foglalt feltételek elfogadásáról;
· nyilatkozatot az ingatlan állagának megóvásáról.

A pályázatok elbírálása

A pályázatokról Körösladány Város Önkormányzatának Képviselő-testülete dönt.

A Képviselő-testület az önkormányzat vagyonáról szóló 7/2013. (X. 1.) önkormányzati rendelet alapján a legjobb ajánlattevő javára dönt.

Az ajánlatok elbírálása során figyelembe veszi különösen:

· a megajánlott havi bérleti díj összegét;
· az üzlethelyiségben folytatni kívánt tevékenységet;
· a tervezett tevékenységnek a Városi Termelői Piac működéséhez és a helyi lakosság ellátásához való illeszkedését;
· a vállalt nyitvatartási időt;
· a pályázó tervezett tevékenységhez kapcsolódó szakmai, vállalkozói tapasztalatát.

A Képviselő-testület fenntartja magának a jogot arra, hogy amennyiben a beérkezett pályázatok egyike sem szolgálja megfelelően az Önkormányzat vagy a Városi Termelői Piac érdekeit, a pályázati eljárást eredménytelennek nyilvánítsa.

Az üzlethelyiség megtekintése

Az Önkormányzat előzetes időpont-egyeztetés alapján lehetőséget biztosít az üzlethelyiség és a hozzá tartozó raktárhelyiség megtekintésére.

A pályázat benyújtása

A pályázaton való részvétel ingyenes.

A pályázatot 2 eredeti példányban, zárt borítékban, személyesen vagy postai úton kell benyújtani.

A borítékon fel kell tüntetni: „Pályázat – Városi Termelői Piac 1. számú üzlethelyiség”

A pályázat benyújtásának határideje:	 2026. szeptember 15. 12:00 óra

A pályázat benyújtásának helye: Körösladányi Polgármesteri Hivatal 5516 Körösladány, Dózsa György út 2. 

Postai benyújtás esetén a pályázatnak a fenti határidőig be kell érkeznie.

A határidőn túl beérkezett pályázat érvénytelen.

A pályázatok bontásának időpontja: 2026. szeptember 15. 12:15 óra

A pályázatok bontásának helye: Körösladányi Polgármesteri Hivatal 5516 Körösladány, Dózsa György út 2.

A beérkezett pályázatokról Körösladány Város Önkormányzatának Képviselő-testülete dönt.

További információ és időpont-egyeztetés az üzlet megtekintésére:

Körösladányi Polgármesteri Hivatal
Telefon: 06/66/474-012 Tóth Ferenc



